CELEX: 62017CN0258
Language: sl
Date: 2017-05-15 00:00:00
Title: Zadeva C-258/17: Predlog za sprejetje predhodne odločbe, ki ga je vložilo Verwaltungsgerichtshof (Avstrija) 15. maja 2017 – E.B./Versicherungsanstalt öffentlich Bediensteter BVA

28.8.2017   
            
            
               SL
            
            
               Uradni list Evropske unije
            
            
               C 283/16
            
         Predlog za sprejetje predhodne odločbe, ki ga je vložilo Verwaltungsgerichtshof (Avstrija) 15. maja 2017 – E.B./Versicherungsanstalt öffentlich Bediensteter BVA
   (Zadeva C-258/17)
   (2017/C 283/23)
   Jezik postopka: nemščina
   
      Predložitveno sodišče
   
   Verwaltungsgerichtshof
   
      Stranki v postopku v glavni stvari
   
   
      Vlagatelj revizije: E.B.
   
      Nasprotna stranka v revizijskem postopku: Versicherungsanstalt öffentlich Bediensteter BVA
   
      Vprašanja za predhodno odločanje
   
   
               1.
            
            
               Ali člen 2 Direktive Sveta 2000/78/ES z dne 27. novembra 2000 o splošnih okvirih enakega obravnavanja pri zaposlovanju in delu (1) (v nadaljevanju: Direktiva) nasprotuje ohranitvi pravnih učinkov upravne odločbe s področja disciplinskega prava uradnikov (disciplinska odločba), ki je na podlagi nacionalnega prava postala pravnomočna in s katero je bila odrejena upokojitev uradnika z zmanjšano pokojnino, če
               ob izdaji navedene upravne odločbe določbe prava Unije, zlasti Direktive, sicer še niso veljale, vendar pa
               bi bila izdaja (morebitne) enake odločbe v času veljavnosti Direktive v nasprotju s to direktivo?
            
         
               2.
            
            
               Če je odgovor pritrdilen, ali se za vzpostavitev nediskriminatornega stanja
               
                           a)
                        
                        
                           z vidika prava Unije zahteva, da se uradnika zaradi določitve zneska pokojnine obravnava, kot da v obdobju med začetkom učinkovanja upravne odločbe in zakonsko upokojitveno starostjo ne bi bil upokojen, temveč bi delal, ali pa
                        
                     
                           b)
                        
                        
                           v ta namen zadošča nezmanjšana pokojnina, ki pripada uradniku zaradi upokojitve v trenutku, navedenem v upravni odločbi?
                        
                     
         
               3.
            
            
               Ali je odgovor na drugo vprašanje odvisen od tega, ali je uradnik pred dopolnitvijo upokojitvene starosti dejansko nameraval delati za zvezno državno upravo?
            
         
               4.
            
            
               Če (tudi ob upoštevanju okoliščin, navedenih v okviru tretjega vprašanja) zadošča razveljavitev odstotkovnega zmanjšanja pokojnine:
               Ali prepoved diskriminacije na podlagi Direktive pomeni, da mora nacionalni sodnik pri določitvi zneska pokojnine tudi v obdobjih pred začetkom neposredne uporabe Direktive na nacionalnem ozemlju dati prednost uporabi Direktive pred nacionalnim pravom, ki je z njo v nasprotju?
            
         
               5.
            
            
               Če je odgovor na četrto vprašanje pritrdilen: kdaj nastopi naveden „retroaktivni učinek“?
            
         
      (1)  UL L 303, str. 16.